TVO คาดกำไรปีนี้นิวไฮ-ตั้งเป้า 3-5 ปีมีสัดส่วนส่งออกเพิ่มเป็น 10-15%
TVO คาดกำไรปีนี้นิวไฮ หลังราคาวัตถุดิบลง ขณะที่ตั้งเป้าหมายใน 3-5 ปี จะมีสัดส่วนการส่งออกเพิ่มเป็น 10-15% จากปัจจุบันที่มีสัดส่วนการส่งออกอยู่ 6%
20 ส.ค. 2558

นายวิทูร ซื่อวัฒนากุล กรรมการผู้จัดการ บริษัท น้ำมันพืชไทย จำกัด (มหาชน) หรือ TVO เปิดเผยว่า บริษัทคาดกำไรสุทธิปีนี้จะทำสถิติสูงสุดใหม่ หลังครึ่งปีแรกมีกำไรสุทธิแล้ว 1.05 พันล้านบาท พร้อมตั้งเป้ารายได้ปีนี้ที่ 2.7 หมื่นล้านบาท เพิ่มขึ้นจาก 2.5 หมื่นล้านบาทในปีก่อน
โดยเป็นการเติบโตตามปริมาณการขายที่คาดว่าจะขยายตัวได้อย่างน้อย 7-8% ขณะที่ต้นทุนราคาวัตถุดิบเมล็ดถั่วเหลือง ลดลงมากกว่าราคาขายกากถั่วเหลืองส่งผลต่อมาร์จิ้นดีขึ้น
พร้อมมองว่า สำหรับค่าเงินบาทที่อ่อนตัวนั้น กระทบเรื่องของต้นทุนบริษัทที่มีการนำเข้าวัตถุดิบในรูปดอลลาร์สหรัฐฯ แต่ในปีนี้ค่าเงินบาทอ่อนตัวลง สวนทางกับบริษัทที่มีกำไรเพิ่มขึ้น เพราะบริษัทมีศักยภาพและใช้เครื่องมือทางการเงินในการเข้าดูแลต้นทุนและบริหารงานได้ดีกว่าคู่แข่ง ทำให้ไม่ได้รับผลกระทบจากสถานการณ์ดังกล่าวมากนัก
อย่างไรก็ดี ปัจจุบันบริษัทมีกำลังการผลิตประมาณ 6 พันตัน/วัน โดยมีการใช้กำลังการผลิต 80% และหากสามารถขยายตลาดไปยังต่างประเทศได้เพิ่มขึ้น ก็เชื่อว่ากำลังการผลิตจะยังคงมีเพียงพอรองรับได้ โดยปัจจุบันสนใจการขยายตลาดสู่เพื่อนบ้าน ในประเทศกัมพูชา ลาว และเมียนมาร์
เนื่องจากเป็นประเทศที่ไม่มีเครื่องสกัดเป็นของตัวเอง โดยขณะนี้สามารถขายได้แล้วบางส่วน ขณะที่ตั้งเป้าหมายใน 3-5 ปี จะมีสัดส่วนการส่งออกเพิ่มเป็น 10-15% จากปัจจุบันที่มีสัดส่วนการส่งออกอยู่ 6%